CELEX: 62017CO0640
Language: et
Date: 2018-04-17 00:00:00
Title: Euroopa Kohtu määrus (kaheksas koda), 17.4.2018.#Luís Manuel dos Santos versus Fazenda Pública.#Eelotsusetaotlus, mille on esitanud Tribunal Administrativo e Fiscal de Coimbra.#Eelotsusetaotlus – Euroopa Kohtu kodukorra artikkel 99 – Riigimaks – Diskrimineerivate maksude keeld – ELTL artikkel 110 – Ühtne mootorsõidukite liiklusmaks – Maksumäära kehtestamine olenevalt sõiduki maksustamise liikmesriigis esmase registreerimise kuupäevast – Teistest liikmesriikidest imporditud kasutatud mootorsõidukid – Teises liikmesriigis esmase registreerimise kuupäeva arvestamata jätmine.#Kohtuasi C-640/17.

EUROOPA KOHTU MÄÄRUS (kaheksas koda)
      17. aprill 2018 (
            *1
         )
      Eelotsusetaotlus – Euroopa Kohtu kodukorra artikkel 99 – Riigimaks – Diskrimineerivate maksude keeld – ELTL artikkel 110 – Ühtne mootorsõidukite liiklusmaks – Maksumäära kehtestamine olenevalt sõiduki maksustamise liikmesriigis esmase registreerimise kuupäevast – Teistest liikmesriikidest imporditud kasutatud mootorsõidukid – Teises liikmesriigis esmase registreerimise kuupäeva arvestamata jätmine
      Kohtuasjas C‑640/17,
      mille ese on ELTL artikli 267 alusel Tribunal Administrativo e Fiscal de Coimbra (Coimbra haldus- ja maksukohus, Portugal) 18. oktoobri 2017. aasta otsusega esitatud eelotsusetaotlus, mis saabus Euroopa Kohtusse 16. novembril 2017, menetluses
      
         Luís Manuel dos Santos
      
      
         versus
      
      
         Fazenda Pública
      
      EUROOPA KOHUS (kaheksas koda),
      koosseisus: koja president J. Malenovský, kohtunikud D. Šváby ja M. Vilaras (ettekandja),
      kohtujurist: E. Sharpston,
      kohtusekretär: A. Calot Escobar,
      arvestades pärast kohtujuristi ärakuulamist tehtud otsust lahendada kohtuasi põhistatud määrusega vastavalt Euroopa Kohtu kodukorra artiklile 99,
      on teinud järgmise
      
         määruse
      
      
               1
            
            
               Eelotsusetaotlus käsitleb ELTL artikli 110 tõlgendamist.
            
         
               2
            
            
               Taotlus on esitatud Luís Manuel dos Santose ja Fazenda Pública (Portugali riigikassa) vahelises kohtuvaidluses, mis puudutab ühtset liiklusmaksu (Imposto Único de Circulação), mille tasumist sellelt isikult 2014. aastal nõuti seoses teisest liikmesriigist imporditud kasutatud mootorsõidukiga.
            
         
         Õiguslik raamistik
      
      
               3
            
            
               Ühtse liiklusmaksu seaduse (Código do Imposto Único de Circulação, edaspidi „CIUC“) artikli 2 lõikes 1 on sätestatud:
               „Ühtse liiklusmaksuga maksustatakse Portugalis registreeritud või registrisse kantud mootorsõidukid, mille kategooriad on järgmised:
               
                        a)
                     
                     
                        A-kategooria: alates 1981. aastast kuni seaduse jõustumiseni registreeritud sõiduautod ja mitmeotstarbelised sõiduautod, mille brutomass on kuni 2500 kg.
                     
                  
                        b)
                     
                     
                        B-kategooria: pärast seaduse jõustumist registreeritud sõiduautod ning mitmeotstarbelised sõiduautod, millele on viidatud mootorsõidukimaksu seaduse artikli 2 lõike 1 punktides a ja d, mille brutomass on kuni 2500 kg.
                     
                  […]“.
            
         
         Põhikohtuasi ja eelotsuse küsimus
      
      
               4
            
            
               Põhikohtuasja kaebajale kuulub Portugalis kasutatud sõiduk, mille ta importis Ühendkuningriigist. Sõiduk, mis registreeriti viimati nimetatud liikmesriigis esmakordselt 20. oktoobril 1966, registreeriti uuesti Portugalis 31. mail 2013, s.o pärast CIUCi jõustumist 1. juulil 2007.
            
         
               5
            
            
               31. detsembril 2014 sai ta nõude tasuda 2014. aasta eest 131,40 eurot ühtset liiklusmaksu.
            
         
               6
            
            
               Kuna põhikohtuasja kaebaja leidis, et teda on diskrimineeritud, esitas ta eelotsusetaotluse esitanud kohtule kaebuse, milles vaidlustas nimetatud maksu tasumise nõude. Ta väidab, et sõidukeid, mis on imporditud pärast 1. juulit 2007 ja sama vanu sõidukeid, mis on imporditud ja registreeritud enne 1. juulit 2007, maksustatakse erinevalt hoolimata sellest, et neil on samad tunnused, ja see on vastuolus ELTL artiklis 110 sätestatud liikmesriikidevahelise kaupade vaba liikumise põhimõttega.
            
         
               7
            
            
               Eelotsusetaotluse esitanud kohus märgib selle kohta, et põhikohtuasja kaebaja imporditud sõiduk, mis oli teises liikmesriigis esmakordselt registreeritud 20. oktoobril 1966, maksustatakse vastavalt CIUCi artikli 2 lõike 1 punktile b ühtse liiklusmaksuga, kuna sõiduk imporditi Portugali, kus see registreeriti uuesti pärast 1. juulit 2007, kuid sõiduk oleks olnud maksust vabastatud siis, kui see oleks Portugalis registreeritud esmakordselt. Niisiis maksustati asjaomane sõiduk ühtse liiklusmaksuga üksnes seetõttu, et see oli esmakordselt registreeritud muus riigis kui Portugal.
            
         
               8
            
            
               Neil asjaoludel otsustas Tribunal Administrativo e Fiscal de Coimbra (Coimbra haldus- ja maksukohus, Portugal) menetluse peatada ja esitada Euroopa Kohtule järgmise eelotsuse küsimuse:
               „Kas liikmesriikidevahelise kaupade vaba liikumise põhimõttega, mis on sätestatud ELTL artiklis 110, on vastuolus liikmesriigi õigusnorm (CIUC artikli 2 lõike 1 punkt b), kui seda tõlgendatakse nii, et ühtse liiklusmaksuga maksustamisel ei tule arvesse võtta esmase registreerimise kuupäeva, kui registreerimine toimus muus liikmesriigis, vaid aluseks tuleb võtta ainult Portugalis registreerimise kuupäev, kui selline tõlgendus tingib muust liikmesriigist imporditud mootorsõidukite kõrgema maksumäära?“
            
         
         Eelotsuse küsimuse analüüs
      
      
               9
            
            
               Euroopa Kohtu kodukorra artikli 99 kohaselt võib Euroopa Kohus, kui eelotsuse küsimusele võib vastuse selgelt tuletada kohtupraktikast või kui küsimusele antav vastus ei tekita põhjendatud kahtlust, igal ajal ettekandja-kohtuniku ettepanekul ja pärast kohtujuristi ärakuulamist lahendada kohtuasja põhistatud määrusega.
            
         
               10
            
            
               Käesolevas kohtuasjas tuleb seda sätet kohaldada.
            
         
               11
            
            
               Eelotsusetaotluse esitanud kohus küsib sisuliselt, kas ELTL artiklit 110 tuleb tõlgendada nii, et sellega on vastuolus liikmesriigi õigusnormid, mille kohaselt võetakse ühtset liiklusmaksu sõiduautodelt, mis on registreeritud või registrisse kantud nimetatud liikmesriigis, ilma et võetaks arvesse sõiduki esmase registreerimise kuupäeva, kui registreerimine toimus teises liikmesriigis ja selle tulemusel on teisest liikmesriigist imporditud sõidukite maksumäär kõrgem kui samasugustel sõidukitel, mida ei ole imporditud.
            
         
               12
            
            
               Tuleb meenutada, et ELTL artikli 110 eesmärk tagada liikmesriikidevaheline kaupade vaba liikumine tavapärastes konkurentsitingimustes. Selle artikli eesmärk on kõrvaldada igasugune kaitse, mis võib tuleneda teistest liikmesriikidest pärit toodetele diskrimineerivate riigimaksude kohaldamisest (9. juuni 2016. aasta kohtuotsus Budişan, C‑586/14, EU:C:2016:421, punkt 19 ja seal viidatud kohtupraktika).
            
         
               13
            
            
               Sel eesmärgil keelab ELTL artikli 110 esimene lõik liikmesriikidel kehtestada teiste liikmesriikide toodetele riigimakse, mis on kõrgemad kui samasugustele kodumaistele toodetele kehtestatud maksud (9. juuni 2016. aasta kohtuotsus Budişan, C‑586/14, EU:C:2016:421, punkt 20).
            
         
               14
            
            
               Selle kohta tuleneb väljakujunenud kohtupraktikast, et maksusüsteemi saab pidada ELTL artikliga 110 kooskõlas olevaks üksnes siis, kui on tuvastatud, et see on korraldatud viisil, mille puhul välistatakse igal juhul see, et imporditud tooteid maksustatakse kõrgemalt kui kodumaised tooteid ning seega, et sellega ei kaasneks ühelgi juhul diskrimineerivat mõju (19. märtsi 2009. aasta kohtuotsus komisjon vs. Soome, C‑10/08, ei avaldata, EU:C:2009:171, punkt 24, ja 19. detsembri 2013. aasta kohtuotsus X, C‑437/12, EU:C:2013:857, punkt 28).
            
         
               15
            
            
               Lisaks on Euroopa Kohus otsustanud, et imporditavate kasutatud mootorsõidukite maksustamise küsimuses on ELTL artikli 110 eesmärk tagada riigimaksude täielik neutraalsus siseriiklikul turul juba olevate toodete ja imporditud toodete vahelise konkurentsi osas (17. juuli 2008. aasta kohtuotsus Krawczyński, C‑426/07, EU:C:2008:434, punkt 31, ja 3. juuni 2010. aasta kohtuotsus Kalinchev, C‑2/09, EU:C:2010:312, punkt 31).
            
         
               16
            
            
               Seega on liikmesriigi turul olevad mootorsõidukid selle liikmesriigi „kodumaised tooted“ ELTL artikli 110 tähenduses. Kui need tooted pannakse liikmesriigi kasutatud sõidukite turul müügile, tuleb neid pidada sama liiki, samade tunnustega ja sama kulumisastmega imporditud sõidukitega „analoogseteks toodeteks“. Nimelt on selle liikmesriigi turult ostetud kasutatud sõidukid ja impordiks ning teises liikmesriigis kasutamiseks ostetud sõidukid konkureerivad tooted (7. aprilli 2011. aasta kohtuotsus Tatu, C‑402/09, EU:C:2011:219, punkt 55, ja 7. juuli 2011. aasta kohtuotsus Nisipeanu, C‑263/10, ei avaldata, EU:C:2011:466, punkt 24).
            
         
               17
            
            
               Sellest tuleneb, et ELTL artikkel 110 kohustab kõiki liikmesriike valima mootorsõidukite maksustamisel sellise maksustamiskorra ja seda kohaldama nii, et asjaomased maksud ei soodustaks siseriiklikul turul olevate kasutatud sõidukite müüki ega muudaks seega ebasoodsamaks samasuguste kasutatud sõidukite importi (7. aprilli 2011. aasta kohtuotsus Tatu, C‑402/09, EU:C:2011:219, punkt 56, ja 7. juuli 2011. aasta kohtuotsus Nisipeanu, C‑263/10, ei avaldata, EU:C:2011:466, punkt 25).
            
         
               18
            
            
               Antud juhtumiga seoses nähtub eelotsusetaotlusest, et põhikohtuasjas kõnealust ühtset liiklusmaksu võetakse igal aastal muu hulgas kõikidelt sõiduautodelt, mis on Portugalis registreeritud või registrisse kantud ning selle summa varieerub olenevalt asjaomase sõiduki Portugalis esmase registreerimise kuupäevast. See maks on niisiis kohaldatav nii uute kui ka kasutatud sõidukite ning teistest liikmesriikidest imporditud sõidukite suhtes, mis on esmakordselt Portugalis registreeritud, kui ka juba siseriiklikul turul olevate sõidukite suhtes.
            
         
               19
            
            
               Küll aga on niisugused sõiduautod nagu põhikohtuasjas kõnealune imporditud sõiduk ühtsest liiklusmaksust vabastatud, kui need olid Portugalis registreeritud enne 1981. aastat, samas kui samasugused sõidukid, mis olid enne 1981. aastat registreeritud teises liikmesriigis, maksustatakse nimetatud maksuga, kui need registreeritakse Portugalis esmakordselt.
            
         
               20
            
            
               Lisaks kuuluvad need sõidukid A-kategooriasse, kui need on Portugalis esmakordselt registreeritud alates 1981. aastast kuni 1. juulini 2007, mil jõustus CIUC, ning B-kategooriasse, kui need on Portugalis esmakordselt registreeritud pärast 1. juulit 2007. Seevastu sellised sõidukid, mis imporditi teisest liikmesriigist ja on Portugalis registreeritud pärast 1. juulit 2007, kuuluvad B-kategooriasse, isegi kui enne seda kuupäeva olid need esmakordselt registreeritud mõnes teises liikmesriigis. Pärast 1. juulit 2007 Portugali imporditud sõidukid, mis on esmakordselt registreeritud teises liikmesriigis enne 1. juulit 2007, maksustatakse süstemaatiliselt kõrgema määraga kui samasugused sõidukid, mida ei ole imporditud ja mis on esmakordselt registreeritud Portugalis enne nimetatud kuupäeva.
            
         
               21
            
            
               Põhikohtuasjas kõnealuste õigusnormide kohaselt maksustatakse seega kasutatud sõidukid, mis on teistest liikmesriikidest imporditud pärast 1. juulit 2007, süstemaatiliselt kõrgema määraga kui see määr, mida kohaldatakse samasugustele kodumaistele kasutatud sõidukitele, kuna teistest liikmesriikidest imporditud sõidukite esmase registreerimise kuupäeva arvesse ei võeta. Seega soodustavad need õigusnormid kodumaiste kasutatud sõidukite müüki ja muudavad seeläbi ebasoodsaks samasuguste kasutatud sõidukite impordi.
            
         
               22
            
            
               Eelnevaid kaalutlusi arvestades tuleb eelotsuse küsimusele vastata, et ELTL artiklit 110 tuleb tõlgendada nii, et sellega on vastuolus liikmesriigi õigusnormid, mille kohaselt võetakse ühtset liiklusmaksu sõiduautodelt, mis on registreeritud või registrisse kantud nimetatud liikmesriigis, ilma et võetaks arvesse sõiduki esmase registreerimise kuupäeva, kui registreerimine toimus teises liikmesriigis ja selle tulemusel on teisest liikmesriigist imporditud sõidukite maksumäär kõrgem kui samasugustel sõidukitel, mida ei ole imporditud.
            
         
         Kohtukulud
      
      
               23
            
            
               Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse liikmesriigi kohus.
            
          
            
               Esitatud põhjendustest lähtudes Euroopa Kohus (kaheksas koda) otsustab:
            
          
               
                  
                     ELTL artiklit 110 tuleb tõlgendada nii, et sellega on vastuolus liikmesriigi õigusnormid, mille kohaselt võetakse ühtset liiklusmaksu sõiduautodelt, mis on registreeritud või registrisse kantud nimetatud liikmesriigis, ilma et võetaks arvesse sõiduki esmase registreerimise kuupäeva, kui registreerimine toimus teises liikmesriigis ja selle tulemusel on teisest liikmesriigist imporditud sõidukite maksumäär kõrgem kui samasugustel sõidukitel, mida ei ole imporditud.
                  
               
             
               
                  
                     Allkirjad
                  
               
            (
            *1
         )	Kohtumenetluse keel: portugali.